**ΥΠΟΜΝΗΜΑ ΠΡΟΤΕΙΝΟΜΕΝΩΝ ΒΕΛΤΙΩΣΕΩΝ ΤΗΣ ΛΕΙΤΟΥΡΓΙΑΣ ΤΩΝ ΔΙΚΑΣΤΗΡΙΩΝ**

**Προς: Τον αξιότιμο Βουλευτή Νομού Κυκλάδων κο Αντώνη Συρίγο**

 Ο Σύλλογος Δικαστικών Υπαλλήλων και Επιμελητών Νομού Κυκλάδων, μετά την εκλογή σας στη Βουλευτική έδρα του Νομού Κυκλάδων, έρχεται να σας ευχηθεί ό,τι το καλύτερο στα νέα σας καθήκοντα. Εν όψει δε της κυβερνητικής αλλαγής που προέκυψε μετά τις εκλογές της 25ης Μαρτίου 2015, γνωρίζοντας ότι η ιδιότητά σας ως νομικού σας θέτει στην πρώτη γραμμή του σχεδιασμού του τομέα της Δικαιοσύνης στη νέα Κυβέρνηση και δεδομένων των προβλημάτων που αντιμετωπίζουν τα Δικαστήρια της Χώρας, τόσο όσο προς την δομή τους όσο και ως προς τη λειτουργία τους, σας αποστέλλουμε το ανά χείρας υπόμνημα. Η έως τώρα εμπειρία μας από τη λειτουργία των Δικαστηρίων σε μία ιδιαιτέρως δύσκολη περιοχή της Ελλάδας (νησιοτικότητα), θεωρούμε ότι μας επιτρέπει να σας προτείνουμε τα κάτωθι μέτρα, τα οποία πιστεύουμε ότι θα διευκολύνουν την εύρυθμη λειτουργία των Δικαστηρίων της Χώρας.

**1)Μηχανογράφηση Δικαστικών Υπηρεσιών.**

 Η μηχανογράφηση των Δικαστικών Υπηρεσιών της Χώρας, με ενιαίο σύστημα συμβατό με τα ήδη υπάρχοντα και λειτουργούντα, καθώς και η on line διασύνδεση μεταξύ τους και με τους δικηγορικούς συλλόγους, είναι απαραίτητη προϋπόθεση για την αποτελεσματική και ταχεία λειτουργία της Γραμματείας των Δικαστηρίων. Με την πλήρη εφαρμογή της μηχανογράφησης, καθίσταται εφικτή η εύρυθμη λειτουργία των ανωτέρω υπηρεσιών. Εννοείται ότι σε τέτοια περίπτωση θα πρέπει να καλυφθούν οι προβλεπόμενες θέσεις τεχνικών πληροφορικής, οι οποίοι θα μπορούν να υποστηρίξουν την μηχανογράφηση στις Υπηρεσίες τους.

 Πρέπει να σημειωθεί ότι όσον αφορά την οικονομία του εγχειρήματος, μία προκήρυξη διαγωνισμού που να καλύπτει τις ανάγκες για S/W και H/W όλων των Δικαστηρίων της Χώρας, όχι μόνον όσον αφορά τη γραμματειακή υποστήριξη αλλά και την ηλεκτρονική κατάθεση δικογράφων, δεν έχει αποτολμηθεί ποτέ.

 Οι μέχρι τώρα ενέργειες παρέμειναν αποσπασματικές και δυσλειτουργικές και ως παράδειγμα σας αναφέρουμε ότι η on line σύνδεση των δικαστικών υπηρεσιών για το Εθνικό Ποινικό Μητρώο, αν θεωρηθεί ότι έχει ολοκληρωθεί, αντιμετωπίζει προβλήματα που η Κεντρική Υπηρεσία δεν τα επιλύει ( είτε τα γνωστοποιούμε με mail, είτε τα γνωστοποιούμε εγγράφως ). Επίσης, η προσπάθεια της Κεντρικής Υπηρεσίας για τη νέα εφαρμογή που αφορά στα ΕΛΤΑ, μας έχει βομβαρδίσει με τουλάχιστον δεκαπέντε mails, και δεν γνωρίζουμε ακόμα αν έχει οριστικοποιηθεί η διαδικασία. Θα πρέπει η Κεντρική Υπηρεσία πριν υιοθετεί μια εφαρμογή, τουλάχιστον να φροντίζει για την αρτιότητά της, γιατί δημιουργούνται προβλήματα στις Υπηρεσίες στις οποίες δεν υπηρετούν εξειδικευμένοι ή επιμορφωμένοι υπάλληλοι.

 Πρέπει να επισημανθεί ότι παρόμοια πολιτική πρέπει να ακολουθηθεί και σε ότι αφορά τα προγράμματα των Εκλογών, καθόσον τουλάχιστον κατά τις δύο τελευταίες εκλογικές διαδικασίες αναδείχθηκε πληθώρα προβλημάτων, τόσο ως προς τη συμβατότητα των χρησιμοποιούμενων και προτεινόμενων από το Υπουργείο Εσωτερικών προγραμμάτων, όσο και ως προς την λειτουργικότητα και αποτελεσματικότητα.

 Τέλος, οφείλουμε να σας επισημάνουμε, ότι η χρήση προγραμμάτων εντός του πλαισίου της Microsoft, προϋποθέτει έξοδα υποστήριξης που επιβαρύνουν τον προϋπολογισμό του Υπουργείου, ενώ αντίθετα υπάρχει η δυνατότητα χρήσης άλλων πλαισίων (π.χ. linux) χωρίς καθόλου έξοδα υποστήριξης.

**2)Απομαγνητοφώνηση Πρακτικών.**

 Η Ο.Δ.Υ.Ε. έχει προτείνει και στο παρελθόν, την ανάληψη της διαδικασίας της απομαγνητοφώνησης από δικαστικούς υπαλλήλους, οι οποίοι θα έχουν επιμορφωθεί κατάλληλα με αντίστοιχα σεμινάρια και θα μπορούν να φέρουν εις πέρας την συγκεκριμένη εργασία χωρίς επιπλέον οικονομική επιβάρυνση. Χωρίς να γνωρίζουμε τα ακριβή οικονομικά στοιχεία, είμαστε βέβαιοι ότι το κόστος της διαδικασίας απομαγνητοφώνησης, είναι βέβαιο ότι θα μειωθεί στο ελάχιστο, σε περίπτωση που θα αναλάβουν την ανωτέρω διαδικασία δικαστικοί υπάλληλοι.

 Άλλωστε, καθώς οι δικαστικοί υπάλληλοι κατέχουν καλύτερα την διαδικασία, είναι οι καταλληλότεροι προκειμένου να απομαγνητοφωνήσουν με αρτιότερο τρόπο τα πρακτικά, ώστε το τελικό κείμενο που φθάνει στα χέρια των Δικαστών να μην χρειάζεται (όπως γίνεται τώρα), διορθώσεις, συμπληρώσεις και επεξεργασία.

**3)Διοικητικός Διαχωρισμός του Δικαστικού από το Διοικητικό Τμήμα.**

Θεωρούμε ότι ο διαχωρισμός της Διοίκησης των Δικαστηρίων από το Δικαστικό Τμήμα, είναι επιβεβλημένος, τόσο για την απαλλαγή των Δικαστών από καθήκοντα που δεν συνάδουν με το επιστημονικό τους έργο, όσο και για την εύρυθμη λειτουργία των Γραμματειών των Δικαστηρίων. Η απαλλαγή των Δικαστών από τα διοικητικά τους καθήκοντα, θα τους απελευθερώσει από μια ευθύνη, η οποία τους επιβαρύνει χωρίς άλλωστε να έχουν οι ίδιοι και τη σχετική εμπειρία που απαιτείται για την εκτέλεσή της. Ταυτόχρονα θα απαλλάξει το Διοικητικό τμήμα των Δικαστηρίων (Γραμματείες), από δυσλειτουργίες που καθυστερούν την διεκπεραίωση της εργασίας τους. Μια εργασία την οποία κατέχουν καλύτερα είτε λόγω εμπειρίας, είτε λόγω γνώσης. Άλλωστε στην πράξη, οι Δικαστές απλά υπογράφουν διοικητικές πράξεις που εκτελούν οι Γραμματείες, καθόσον οι ίδιοι δεν γνωρίζουν τις διαδικασίες που καλούνται να εκτελέσουν ή να εποπτεύσουν.

**4)Επιμόρφωση Δικαστικών Υπαλλήλων**

 Η διαρκής επιμόρφωση και εκπαίδευση του προσωπικού των Δικαστικών Υπηρεσιών, είναι εκ των ουκ άνευ για την επίτευξη της βέλτιστης λειτουργίας των Δικαστικών Υπηρεσιών. Είναι γεγονός ότι έως σήμερα, δεν έχει γίνει καμία προσπάθεια για την επιμόρφωση των δικαστικών υπαλλήλων, με αποτέλεσμα οι συγκεκριμένοι υπάλληλοι να υστερούν σε εκπαίδευση, σε σχέση με συναδέλφους τους άλλων Υπουργείων. Είναι χαρακτηριστικό ότι παρόλο που εδώ και δύο χρόνια έχει αναγγελθεί το επιμορφωτικό σεμινάριο για την ηλεκτρονική υπογραφή, δεν έχει ακόμη πραγματοποιηθεί. Η επιμόρφωση των δικαστικών υπαλλήλων σε συνδυασμό με την μηχανογράφηση των δικαστικών υπηρεσιών, είναι «ηλίου φαεινότερον» ότι θα συντείνουν στην ταχύτερη και περισσότερο ολοκληρωμένη εξυπηρέτηση των συναλλασσομένων με τη Γραμματεία του κάθε Δικαστηρίου και με σωστό προγραμματισμό παρέχεται η δυνατότητα στις Γραμματείες των Δικαστηρίων να ελαφρύνουν το φόρτο εργασίας τους, τουλάχιστον σε ότι αφορά τους πολίτες.

**5)Επιθεώρηση Δικαστηρίων**

 Θεωρούμε ότι η διαδικασία της επιθεώρησης-ελέγχου-αξιολόγησης, είναι ιδιαίτερα ουσιαστική για την βελτιστοποίηση της απόδοσης των Δικαστικών Υπηρεσιών. Απαραίτητη προϋπόθεση για την επιτυχή διεξαγωγή μιας τέτοιας διαδικασίας, αποτελεί ο όρος να είναι αυτή ουσιαστική και αντικειμενική. Η επιθεώρηση των Γραμματειών περιορίζεται στον έλεγχο των τηρουμένων βιβλίων, ενώ εκθέσεις επιθεώρησης και αξιολόγησης των υπαλλήλων, συντάσσονται κατ’ έτος από τους προϊσταμένους τμημάτων. Πιστεύουμε ότι η επιθεώρηση-αξιολόγηση των Γραμματειών, θα πρέπει να είναι διαρκής και ολοκληρωμένη αλλά αφού τεθεί σε νέα βάση ο τρόπος και η μέθοδος διενέργειάς της.

**6)Δικαστική Ύλη**

 Η επιβάρυνση της δικαστικής ύλης και ιδιαίτερα των ποινικών υποθέσεων, καθιστά δυσβάστακτο το έργο τόσο των Δικαστών, όσο και των Γραμματέων. Είναι συχνό φαινόμενο να εμφανίζονται τα πινάκια των ποινικών Δικαστηρίων, επιβαρυμένα με σωρεία υποθέσεων, εκ των οποίων η πλειονότητα αφορά φορολογικές παραβάσεις, αυθαίρετα, κ.α. δηλαδή αδικήματα που επισύρουν διοικητικές ποινές (πρόστιμα). Η αφαίρεση παρόμοιων υποθέσεων, οι οποίες διώκονται διοικητικά ή στις οποίες έχουν ήδη επιβληθεί διοικητικές ποινές, από τα πινάκια των ποινικών Δικαστηρίων, θα μείωνε κατά σημαντικό βαθμό τον φόρτο της δικαστικής ύλης.

 Ήδη στο παρελθόν, είχε διατυπωθεί η άποψη, να γίνεται μια πρώτη επιλογή της σοβαρότητας των ποινικών υποθέσεων από τους Προϊσταμένους των Εισαγγειών, ώστε να διαχωρίζονται οι υποθέσεις που πράγματι είναι επιβεβλημένο να εισαχθούν στα ακροατήρια.

 Πρέπει επίσης να σημειωθεί, ότι μεσούσης της οικονομικής κρίσης, έχουν υπέρμετρα αυξηθεί οι αιτήσεις νομικής αρωγής προς άτομα με περιορισμένα οικονομικά μέσα, ενώ δεν έχουν αντίστοιχα αυξηθεί τα προβλεπόμενα κονδύλια προς αποζημίωση των δικηγόρων, με αποτέλεσμα πολλοί δικηγόροι να αρνούνται πλέον να αναλάβουν παρόμοιες υποθέσεις λόγω των καθυστερήσεων στην καταβολή των αποζημιώσεών τους.

 Επισημαίνοντας τα όσα ανωτέρω αναφέραμε, ελπίζουμε να συνεισφέρουμε στο έργο σας, εντοπίζοντας προβλήματα και δυσλειτουργίες, τα οποία μπορούν να επιλυθούν επ’ αγαθώ τόσο των Κρατικών Υπηρεσιών, όσο και των Δικαστικών Υπαλλήλων

 Σύρος 19 Μαρτίου 2015

 Με θερμούς χαιρετισμούς

 Για το ΔΣ του ΣΔΥΕνΚ

 Ο Πρόεδρος Η Γραμματέας

 Δημήτριος Καράβολας Έλενα Φραγκίδου